"Nu comentez speculaţii şi presupuneri. Din punctul meu de vedere în momentul în care fostul procuror-şef al DNA a spus că rămâne procuror, subiectul a fost închis pentru că statul magistraţilor este clar şi neechivoc. Magistraţii nu fac politică. Un proiect pentru România trebuie sa aibă la bază obiective comune care sunt mai importante decât o persoana sau alta. Eu unul aşa văd lucrurile. Unificarea Dreptei, a forţelor democratice, se face în primul rând în jurul unor valori şi a unui program pentru România. Candidaţii, oricare ar fi ei, ar trebui sa fie o consecinţa a acestei abordări şi aceştia trebuie să fie aleşi în jurul unor criterii de integritate, cinste şi profesionalism dovedit. Doar aşa putem reforma clasa politică", a declarat, miercuri pentru MEDIADAX, fostul prim-ministru Dacian Cioloş, actual lider al partidului Mişcarea România Împreună.

Acesta a adăugat că relaţia cu USR nu doar că va continua, dar se va şi consolida.

"Colaborarea noastră cu USR e bazată pe valori comune şi pe obiective comune de construcţie care vizează viitorul României. Pe aceste baze relaţia va continua şi se va consolida", a completat Cioloş pentru MEDIAFAX.

Liderul USR, Dan Barna, a declarat, marţi, că i-a propus fostei şefe a DNA, Laura Codruţa Kovesi, să se înscrie în partid, afirmând că, în prezent, este prematur să spună dacă, în contextul în care va onora invitaţia, i se va propune şi să fie candidata partidului la alegerile prezidenţiale. El a evitat să spună dacă îi va propune Laurei Codruţa Kovesi să fie candidatul USR pentru alegerile prezidenţiale din 2019.

Şeful statului României Klaus Iohannis a emis decretul de revocare a Laurei Codruţa Kovesi de la conducerea DNA, potrivit deciziei CCR, anunţul fiind făcut luni de către purtătorul de cuvânt al şefului statului, Mădălina Dobrovolschi.

CSM a decis, miercuri, ca fosta şefă a DNA, Laura Codruţa Kovesi, să îşi continue activitate la DIICOT Sibiu, în calitate de procuror, începând cu data de 9 iulie.

Preşedintele partidului ”Mişcarea România Împreună”, Dacian Cioloş, are colaborari pe diferite proiecte politice cu Uniunea Salvaţi România, încă de pe vremea când fostul premier a lansat platforma civică "România 100".